Source: https://www.wall-street.ro/articol/Legal-Business/217039/csm-si-a-ales-noua-conducere-cine-este-presedintele-consiliului.html
Timestamp: 2020-01-19 10:27:47+00:00
Document Index: 95865

Matched Legal Cases: ['CSM ', 'CSM ', 'CSM\n', 'CSM ', 'CSM ', 'CSM\n', 'CSM ']

CSM si-a ales noua conducere. Cine este presedintele Consiliului
Judecatoarea Simona Camelia Marcu a fost aleasa, vineri, presedinte al Consiliului Superior al Magistraturii.
"Avand in vedere candidatura depusa de doamna judecator Simona Marcu pentru functia de presedinte al Consiliului Superior al Magistraturii, in urma deliberarii si numararii voturilor, rezultatul este: 11 DA; 8 NU", a anuntat Mariana Ghena, cea care a detinut functia de presedinte CSM in anul 2017, potrivit Agerpres.
Primele declaratii ale sefei CSM
Simona Marcu a transmis un mesaj de unitate catre magistrati si unul de deschidere fata de celelalte puteri ale statului.
"As dori sa transmit mai intai catre colegii judecatori si procurori un mesaj de unitate care vine din partea sistemului. Daca ati urmarit discutiile care au avut loc in timpul sedintei Plenului de astazi ati remarcat ca de mai multe ori s-a rostit acest cuvant si avem de gand, si eu si domnul vicepresedinte Olaru, sa ne tinem de cuvant", a afirmat judecatoarea Marcu.
De asemenea, ea a subliniat si deschiderea de a purta un dialog onest si deschis cu celelalte puteri ale statului.
"Pe de alta parte si in completare, as dori sa transmitem un mesaj de deschidere fata de celelalte puteri ale statului, de dorinta de a purta un dialog onest si deschis si nu in ultimul rand cu societatea, fiind pe deplin constienti de faptul ca Justitia este un serviciu public in slujba cetateanului. Cetateanul est beneficiarul actului de justitie si acest lucru trebuie sa conteze si in continuare pentru echipa de conducere a CSM", a mai spus noul sef al CSM.
Simona Camelia Marcu, in varsta de 51 de ani, este membru al CSM din partea Inaltei Curti de casatie si Justitie. Potrivit CV-ului sau, Simona Marcu a absolvit Facultatea de Drept a Universitatii Bucuresti in 1988 si a fost jurisconsult, judecator la Judecatoria Sector 1 si la Tribunalul Bucuresti, presedinte de sectie, vicepresedinte al Tribunalului Bucuresti, judecator la Curtea de Apel Bucuresti si judecator la Inalta Curte de Casatie si Justitie - Sectia de Contencios Administrativ si Fiscal.
Conform ultimei sale declaratii de avere din iunie 2017, judecatoarea are un apartament de 143 de metri patrati si o casa de 285 de metri patrati in Bucuresti. In declaratia sa de avere sunt mentionate si proprietati ale sotului sau, avocatul Vasile Gil - o casa in Alexandria si terenuri in Bucuresti, Mogosoaia si Alexandria. Simona Marcu detine si doua autoturisme Alfa Romeo si Peugeot, precum si bijuterii in valoare de 6.000 de euro. Ea are si credite la banci in valoare totala de peste 183.000 euro. La capitolul venituri, judecatoarea a mentionat suma de 227.861 de lei incasata ca judecator la ICCJ, 24.747 de lei obtinuti ca membru in comisii de concurs la CSM, 14.612 de lei ca „formator” la Institutul National al Magistraturii si 17.550 de lei din inchirierea apartamentului din Bucuresti. Ea a mentionat si veniturile Cabinetului de avocatura Vasile Gil, in suma de 437.978 de lei.
Procurorul Codrut Olaru a fost ales vicepresedinte al Consiliului Superior al Magistraturii.
"In urma deliberarii si numararii voturilor referitor la candidatura depusa de domnul procuror Codrut Olaru, rezultatul este: 10 - DA, 9 - NU. Deci vicepresedinte pentru 2018 - domnul procuror Olaru", a anuntat Mariana Ghena, cea care a detinut functia de presedinte CSM in anul 2017.
Primele declaratii ale vicepresedintelui CSM
Noul vicepresedinte al CSM, Codrut Olaru, a transmis ca va milita in mod "categoric" pentru drepturile legale ale magistratilor.
"Am avut sansa si deopotriva onoarea sa fiu ales intr-o astfel de demnitate publica, demnitate care in mod categoric implica o responsabilitate enorma, un dinamism total, o deschidere maxima catre comunicare. Sunt adeptul a unei comunicari reale cu mass-media, inclusiv atunci cand activitatea CSM poate comporta eventuale critici, discutii mai mult sau mai putin benefice pentru sistem. Vreau ca toti magistratii din sistem, procurori si judecatori, sa cunoasca faptul ca atat eu, cat si presedintele ales vom fi militanti foarte categorici pentru drepturile noastre legale, pentru statutul nostru, pentru consolidarea statutului nostru de procuror si judecator", a spus Codrut Olaru.
Cine este Codrut Olaru
In 17 mai 2017, presedintele Klaus Iohannis a semnat decretul de rechemare in activitate a generalului de brigada Codrut Olaru, surse judiciare declarand la acel moment ca Olaru ar dori sa activeze ca procuror militar.